Title: พระราชกฤษฎีกายกเลิกพระราชกฤษฎีกาจัดตั้งคณะกรรมการวินิจฉัยร้องทุกข์ภูมิภาคประจำภาคเหนือ พ.ศ. 2539 พ.ศ. 2543

พระราชกฤษฎีกา

พระราชกฤษฎีกา
ยกเลิกพระราชกฤษฎีกาจัดตั้งคณะกรรมการวินิจฉัยร้องทุกข์ภูมิภาค
ประจำภาคเหนือ พ.ศ.
๒๕๓๙
พ.ศ. ๒๕๔๓[๑]

ภูมิพลอดุลยเดช ป.ร.
ให้ไว้ ณ วันที่ ๑๓
กันยายน พ.ศ. ๒๕๔๓
เป็นปีที่ ๕๕
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรยกเลิกพระราชกฤษฎีกาจัดตั้งคณะกรรมการวินิจฉัยร้องทุกข์ภูมิภาคประจำภาคเหนือ
พ.ศ. ๒๕๓๙ เพื่อยุบเลิกคณะกรรมการวินิจฉัยร้องทุกข์ภูมิภาคประจำภาคเหนือ

อาศัยอำนาจตามความในมาตรา ๒๒๑
ของรัฐธรรมนูญแห่งราชอาณาจักรไทย และมาตรา ๑๒ แห่งพระราชบัญญัติคณะกรรมการกฤษฎีกา
(ฉบับที่ ๔) พ.ศ. ๒๕๔๒ ประกอบกับมาตรา ๕๒ วรรคสอง และมาตรา ๖๗
แห่งพระราชบัญญัติคณะกรรมการกฤษฎีกา พ.ศ. ๒๕๒๒ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกายกเลิกพระราชกฤษฎีกาจัดตั้งคณะกรรมการวินิจฉัยร้องทุกข์ภูมิภาคประจำภาคเหนือ
พ.ศ. ๒๕๓๙ พ.ศ. ๒๕๔๓

มาตรา ๒ 
พระราชกฤษฎีกานี้ให้ใช้บังคับตั้งแต่วันที่ ๑ ตุลาคม พ.ศ. ๒๕๔๓ เป็นต้นไป

มาตรา ๓ 
ให้ยกเลิกพระราชกฤษฎีกาจัดตั้งคณะกรรมการวินิจฉัยร้องทุกข์ภูมิภาคประจำภาคเหนือ
พ.ศ. ๒๕๓๙

มาตรา ๔ 
เรื่องร้องทุกข์ที่อยู่ในเขตอำนาจและอยู่ในอำนาจพิจารณาของคณะกรรมการวินิจฉัยร้องทุกข์ภูมิภาคประจำภาคเหนือตามที่บัญญัติไว้ในมาตรา
๔ และมาตรา
๕แห่งพระราชกฤษฎีกาจัดตั้งคณะกรรมการวินิจฉัยร้องทุกข์ภูมิภาคประจำภาคเหนือ พ.ศ.
๒๕๓๙ ให้อยู่ในอำนาจของคณะกรรมการวินิจฉัยร้องทุกข์

มาตรา ๕ 
บรรดาเรื่องร้องทุกข์ที่อยู่ในเขตอำนาจของคณะกรรมการวินิจฉัยร้องทุกข์ภูมิภาคประจำภาคเหนือ
ซึ่งได้ยื่นต่อคณะกรรมการวินิจฉัยร้องทุกข์ภูมิภาคประจำภาคเหนือไว้แล้ว
หรือยังคงอยู่ในระหว่างการพิจารณาของคณะกรรมการวินิจฉัยร้องทุกข์ภูมิภาคประจำภาคเหนือ
ก่อนวันที่พระราชกฤษฎีกานี้ใช้บังคับ ให้โอนมายังคณะกรรมการวินิจฉัยร้องทุกข์

มาตรา ๖ 
ให้นายกรัฐมนตรีรักษาการตามพระราชกฤษฎีกานี้

ผู้รับสนองพระบรมราชโองการ
ชวน  หลีกภัย
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากได้มีการตราพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.
๒๕๔๒ ซึ่งเมื่อได้มีประกาศวันเปิดทำการศาลปกครองกลางแล้ว
บรรดาเรื่องร้องทุกข์ต่อคณะกรรมการวินิจฉัยร้องทุกข์ซึ่งอยู่ในระหว่างการพิจารณา
หรือที่มีคำวินิจฉัยของคณะกรรมการวินิจฉัยร้องทุกข์แล้ว แต่นายกรัฐมนตรียังมิได้สั่งการ
จะต้องโอนไปเป็นคดีของศาลปกครองกลาง จึงสมควรยุติการดำเนินการของคณะกรรมการวินิจฉัยร้องทุกข์ภูมิภาคประจำภาคเหนือ
เพื่อเตรียมการโอนเรื่องร้องทุกข์ไปยังศาลปกครองต่อไป  จึงจำเป็นต้องตราพระราชกฤษฎีกานี้

อัมพิกา/แก้ไข
๑๗
กรกฎาคม ๒๕๔๔

ปาจรีย์/ปรับปรุง
๒๔ มกราคม ๔๙

โชติกานต์/ปรับปรุง
๒๐ มิถุนายน ๒๕๕๙

[๑] ราชกิจจานุเบกษา
เล่ม ๑๑๗/ตอนที่ ๘๖ ก/หน้า ๑/๑๙ กันยายน ๒๕๔๓